D ô v o d o v á  s p r á v a

     I. Všeobecná časť

Návrh zákona o štátnom rozpočte na rok 2003  sa predkladá podľa článku 58 Ústavy Slovenskej republiky a podľa § 8 zákona Národnej  rady  Slovenskej  republiky   č.  303/1995  Z. z.  o rozpočtových pravidlách v znení neskorších predpisov.

	Základom pre vypracovanie návrhu zákona o štátnom rozpočte na rok 2003 je schválený „Predvstupový ekonomický program“ a schválené východiská zostavenia návrhu štátneho rozpočtu na rok 2003. V návrhu sú premietnuté zmeny v príjmovej a výdavkovej časti, ktoré odrážajú priority vlády. Pri odhadovanej úrovni HDP na rok 2003 vo výške 1155,4 mld predstavuje schodok verejného rozpočtu 3,87 % HDP. V roku 2003 sa v štátnom rozpočte kumulujú viaceré negatívne faktory vyplývajúce najmä z nerealizácie reforiem vyúsťujúcich do rizík rozpočtu v roku 2002 a z realizácie rozhodnutí, ktorých účinnosť sa posunula za horizont roku 2002.
  
	Základné princípy zostavenia štátneho rozpočtu tak v príjmovej ako aj výdavkovej časti štátneho rozpočtu sú podrobne uvedené v správe k návrhu štátneho rozpočtu na rok 2003.

	Návrh zákona je v súlade s Ústavou Slovenskej republiky, s inými zákonmi v znení noviel, ktoré sú v legislatívnom procese súčasne s návrhom zákona o štátnom rozpočte. Návrh zákona je vypracovaný v súlade s § 87 ods. 3 zákona NR SR č. 350/1996 Z. z. o rokovacom poriadku Národnej rady Slovenskej republiky.

	Návrh zákona bol ako súčasť materiálu „Návrh štátneho rozpočtu a návrh rozpočtov ostatných zložiek verejných financií na rok 2003“ predložený na rokovanie Rady hospodárskej a sociálnej dohody SR dňa 18.10.2002.

DOLOŽKA  ZLUČITEĽNOSTI
návrhu zákona s právom Európskych spoločenstiev a právom Európskej únie

1. 	Navrhovateľ zákona: Vláda Slovenskej republiky.
 
2.	Názov návrhu zákona: Zákon o štátnom rozpočte na rok 2003.

3.	Záväzky Slovenskej republiky vo vzťahu k Európskym spoločenstvám a Európskej únii:

a)	Návrh zákona svojou problematikou nepatrí  medzi  prioritné oblasti aproximácie práva uvedené v čl. 70 Európskej dohody o pridružení  a  svojou  problematikou  nepatrí  ani  medzi priority odporúčané  v  Bielej knihe.   Je  však  predmetom aproximácie  práva  podľa Národného programu pre prijatie acquiss communautaire, Partnerstva  pre  vstup  a 
   	screeningu Kapitola č. 29 – Finančné a rozpočtové ustanovenia. 

	Podľa Plánu legislatívnych úloh vlády SR na rok 2002 termín jeho predloženia na rokovanie vlády SR je október 2002.

b)	Podľa schválenej negociačnej pozície ku kapitole č. 29 má SR zabezpečiť súlad rozpočtových pravidiel a zásad s príslušnými normami, ktoré sa všeobecne používajú v Spoločenstve.

4. 	Problematika návrhu zákona:

a)	je upravená v práve Európskych spoločenstiev	
	- v čl.104  a  v  čl.  268 až 280  Zmluvy  o založení Európskeho spoločenstva   a   v   Protokole  o  postupe  pri nadmernom deficite. 

	Čl.  268  až  280  Zmluvy o ES upravujú zostavovanie a schvaľovanie rozpočtu Spoločenstva. Pre každý  finančný rok sa predbežne vyčíslia všetky príjmy a výdavky Spoločenstva.  Rozpočtové príjmy a výdavky  musia byť v rovnováhe.   Rozpočet je plne financovaný z vlastných zdrojov,  čo sa netýka iných príjmov. Návrh rozpočtu sa predkladá  Európskemu  parlamentu  najneskôr  do 5. októbra roku,  ktorý predchádza príslušnému  rozpočtovému roku.  Ak Európsky parlament  odsúhlasí  návrh rozpočtu  do 45 dní po jeho  predložení  je  rozpočet   s   konečnou    platnosťou  schválený. Komisia každoročne predkladá Rade a Európskemu parlamentu záverečný účet rozpočtového hospodárenia za predchádzajúci finančný rok.  Rozpočet  sa  zostavuje v účtovnej  jednotke stanovenej v súlade s rozpočtovými nariadeniami. Na návrh komisie a po konzultácií s Európskym parlamentom na základe stanoviska predloženého Účtovným dvorom  Rada jednomyselným rozhodnutím:

a)	vydáva rozpočtové nariadenie upravujúce najmä postup pre zostavovanie a plnenie rozpočtu a pre predkladanie účtov a ich kontrolu

b)	určí metódy a postup, podľa ktorého sa rozpočtové príjmy z  vlastných  zdrojov  Spoločenstva  dajú  k  dispozícií Komisií, a  stanoví opatrenia,  ktoré  treba  v  prípade potreby použiť na zabezpečenie pokladničnej hotovosti

c)	stanoví  pravidlá  zodpovednosti finančných kontrolórov, oprávnených  osôb  a  účtovníkov, ako  aj  zodpovedajúce kontrolné opatrenia.

V zmysle  čl. 104 Zmluvy o založení ES Komisia usmerňuje vývoj rozpočtovej situácie  a výšku  verejného zadlženia v členských štátoch s cieľom odhaliť hrubé chyby. Skúma najmä  dodržiavanie  rozpočtovej  disciplíny  na   základe   dvoch nasledujúcich kritérií:

a)	či pomer plánovaného alebo skutočného deficitu verejných finančných  prostriedkov  k  hrubému  domácemu  produktu neprekračuje odporúčanú hodnotu, okrem prípadov, ak:
- tento  pomer  podstatne  klesol  alebo  ak sa neustále znižuje  a  dosahuje  úroveň,    ktorá  sa  približuje odporúčanej hodnote, alebo 
- alternatívne prekročenie nad odporúčanú hodnotu je len výnimočné a dočasné a tento  pomer sa pohybuje tesne   pri odporúčanej hodnote;

b) 	či pomer verejného  zadlženia k hrubému domácemu produktu neprekračuje odporúčanú hodnotu,  okrem prípadov,  ak sa tento pomer dostatočne znižuje a vyhovujúcim  tempom  sa   približuje odporúčanej hodnote.

Odporúčané hodnoty sú vymedzené v Protokole  o postupe pri nadmernom deficite, ktorý  je  pripojený  k  tejto zmluve.

5. 	Stupeň zlučiteľnosti návrhu zákona s právom Európskeho spoločenstva a právom Európskej únie:

b)	čiastočná zlučiteľnosť

Návrh zákona o štátnom rozpočte na rok 2003 je  čiastočne v súlade s princípmi stanovenými čl. 104 Zmluvy o založení ES a v Protokole o postupe pri nadmernom deficite.   

6. 	Gestor: bezpredmetné

7. 	Účasť expertov pri príprave návrhu zákona:
	Pri príprave návrhu zákona sa nezúčastnili zahraniční experti.

	II. Osobitná časť

     K § 1
     V  úvodných  ustanoveniach  tohto  paragrafu  sa  určujú základné rozpočtové rámce príjmovej a výdavkovej časti štátneho rozpočtu. 
	Príjmy štátneho rozpočtu sa rozpočtujú v sume 232,1 mld Sk. Výdavky štátneho rozpočtu sa určujú v sume 283,7 mld Sk. Schodok štátneho rozpočtu sa určuje v sume 51,6 mld Sk. Určenie schodku štátneho rozpočtu je vo fiskálnom vyjadrení, pričom vo výdavkoch rozpočtovej kapitoly Štátny dlh nie sú započítané potreby na splátky vnútorného a zahraničného štátneho dlhu na rok 2003. Tento prístup Slovenskej republiky pri vykazovaní základných hodnotiacich ekonomických ukazovateľov kopíruje prax uplatňovanú v trhových ekonomikách v súlade s metodikou Medzinárodného menového fondu.
	V súlade so zákonom NR SR č. 303/1995 Z. z. o rozpočtových pravidlách sa v predkladanom návrhu zákona o štátnom rozpočte rozpočtuje aj súhrnný schodok verejného rozpočtu v sume 44,7 mld Sk. 
     Vo vzťahu k rozpočtom obcí sa uvažuje s priamym dotačným vzťahom vo výške 7 672,9 mil. Sk, a to na krytie výkonu samosprávnych funkcií obcí,  pre mestskú verejnú dopravu, na dokončovanie objektov základných škôl a ich technickej vybavenosti, na riešenie individuálnych potrieb obcí na zabezpečenie výkonu ich samosprávnych funkcií, na účely podľa zákona SNR č. 194/1990 Zb. o lotériách  a  iných podobných hrách v znení neskorších predpisov, na výstavbu mosta Košická v Bratislave. V súvislosti s prenesením kompetencií na obce sa obciam poskytuje decentralizačná dotácia.  Do rozpočtov vyšších územných celkov sa v roku 2003 poskytujú dotácie v celkovej sume 7 671,1 mil. Sk na činnosť úradov vyšších územných celkov a decentralizačná dotácia na prenesené kompetencie. 
	Ustanovenie odseku 7 vyplýva zo zákona o cestnej doprave, na ktorého základe je potrebné v zákone o štátnom rozpočte na príslušný rok určiť výšku transferu pre podniky SAD, ktorý sa poskytuje prostredníctvom vyšších územných celkov. 
     V súlade s ustanovením § 15 zákona NR SR č. 303/1995 Z. z.  o rozpočtových pravidlách v znení neskorších predpisov sa v rámci celkových výdavkov štátneho rozpočtu uvedených v odseku 1 vytvárajú  rezervy  a  účelové  prostriedky na krytie nevyhnutných a nepredvídaných výdavkov. Prehľad účelových prostriedkov je jednou z príloh zákona a zabezpečuje sa ním účelové použitie časti výdavkov v súlade s prioritami rezortov.

	K § 2    
	Splnomocnenie vlády, resp. ministra financií na úpravu schválených záväzných ukazovateľov štátneho rozpočtu v priebehu roka v súlade so zákonom o rozpočtových pravidlách súvisí s vývojom hospodárenia Slovenskej republiky, ktorý nebolo možné pri zostavovaní rozpočtu plne postihnúť.
     Opatreniami vykonanými na základe uvedeného splnomocnenia sa celkové výdavky štátneho rozpočtu na rok 2003 môžu prekročiť najviac o 5 %, pričom sa nesmie zvýšiť schodok štátneho rozpočtu podľa §  1 ods.  2. 
	
     K § 3
	Podiel rozpočtov obcí na štátnych príjmoch, t. j. podiel na výnose dane z príjmov fyzických osôb z príjmov zo závislej činnosti a funkčných požitkov, na výnose dane z príjmov právnických osôb a na výnose cestnej dane  sa určuje v zmysle § 26 ods. 1 písm. b) zákona o rozpočtových pravidlách v zákone o štátnom rozpočte. Východiskom na určovanie podielov rozpočtov obcí na uvedených daniach je stav obyvateľov k 31. decembru 2001.
	Podiel na dani z príjmov fyzických osôb zo závislej činnosti a funkčných požitkov do rozpočtov obcí sa určuje absolútnou sumou - 7 500 mil. Sk, čo predstavuje navýšenie oproti predchádzajúcemu rozpočtovému roku o 200 mil. Sk. Podiel z výnosu  dane z príjmov právnických osôb je vo výške 5,18 % príjmom rozpočtov obcí. Podiel na výnose cestnej dane vyberanej daňovými úradmi s územnou pôsobnosťou pre hlavné mesto Slovenskej republiky Bratislavu a pre mesto Košice sa určuje vo výške  60 % ako príjem rozpočtu hlavného mesta SR Bratislavy a príjem rozpočtu mesta Košice. Podiel na výnose cestnej dane vyberanej daňovými úradmi s územnou pôsobnosťou mimo uvedených miest sa určuje vo výške 40 % ako príjem rozpočtov obcí.
	Výnos dane z príjmov fyzických osôb zo závislej činnosti a funkčných požitkov sa obciam rozdelí pomerne podľa počtu obyvateľov s trvalým bydliskom na území obce podľa stavu k 31. decembru 2001 mesačne alikvotnou sumou.
     Príslušná časť  výnosu dane z  príjmov právnických osôb so sídlom  v tuzemsku sa vo výške 60 % rozdelí obciam pomerne podľa počtu obyvateľov a  40 % podľa sídla  daňovníka. Spôsob rozdeľovania tejto dane vytvára priestor pre väčšiu zainteresovanosť miest a obcí na pozitívnej stimulácii hospodárskych a podnikateľských aktivít na svojom území.
	Z výnosu cestnej dane vyberanej územnými finančnými orgánmi s územnou pôsobnosťou pre hlavné mesto SR Bratislavu a s územnou pôsobnosťou pre mesto Košice je určených 60 % do rozpočtu hlavného mesta SR Bratislavy a rozpočtu mesta Košice.  Z výnosu cestnej dane vyberanej územnými finančnými orgánmi s územnou pôsobnosťou mimo hlavného mesta Bratislavy je do rozpočtov obcí  určených 40 %,  ktoré sa obciam rozdelia v rámci územného obvodu daňového úradu pomerne podľa počtu obyvateľov k 31. decembru 2001. 
	S cieľom zvýšiť zainteresovanosť  obcí pri výkone daňovej administratívy sa navrhuje, aby 50 % výnosu penále predpísaného daňovým úradom na základe podnetu orgánov miestnej samosprávy o porušení daňových predpisov bolo príjmom rozpočtu príslušnej obce.

     K § 4
     V  roku  2003   sa  naďalej  bude  poskytovať  stavebnému sporiteľovi podľa § 10 zákona SNR č. 310/1992 Zb. v znení neskorších predpisov štátna prémia z prostriedkov štátneho rozpočtu. Maximálna výška prémie na rok 2003  sa určuje sumou 3 500 Sk.  
	V súlade so zákonom č. 483/2001 Z. z. o bankách a o zmene a doplnení niektorých zákonov sa zákonom o štátnom rozpočte určuje percentuálna výška štátneho príspevku poberateľovi hypotekárneho úveru, ktorý uzatvorí zmluvu s hypotekárnou bankou v roku 2003. 

     K § 5     
	Ustanovenie upravuje platenie poistného štátom na zdravotné poistenie v roku 2003.  Výška poistného  je  určená percentuálne z vymeriavacieho základu 2 780 Sk.  Na zdravotné poistenie sa platí za osoby podľa  § 12 ods. 8  zákona NR SR č. 273/1994 Z. z. v znení neskorších predpisov prostredníctvom kapitoly ministerstva zdravotníctva.
  
     K § 6      
Ustanoveniami  tohto  paragrafu  sa  upravuje  platenie poistného štátom na nemocenské poistenie a dôchodkové zabezpečenie v roku 2003. Návrh reaguje na pripravovanú novelizáciu  zákona  č. 413/2002 Z. z.  o sociálnom poistení, zámerom ktorej je platby poistného štátom upravovať týmto osobitným zákonom až od 1.1.2004.
     Výška poistného na nemocenské poistenie je určená percentuálne z vymeriavacieho základu 2 430 Sk. 
	Výška poistného na dôchodkové zabezpečenie je určená percentuálne z vymeriavacieho základu 5 410 Sk podľa § 14 ods. 9 zákona NR SR č. 274/1994 Z. z. o Sociálnej poisťovni v znení neskorších predpisov a odlišne  výška poistného na dôchodkové zabezpečenie podľa § 51 citovaného zákona o Sociálnej poisťovni, ktorá je určená percentuálne z určenej časti vymeriavacieho základu 5 000 Sk, čo po prepočítaní predstavuje sumu 2 250 Sk. To znamená, že štát bude v roku 2003 platiť poistné na dôchodkové zabezpečenie v prvom prípade vo výške 28 % zo   5 410 Sk  a  v druhom prípade vo výške  28 % z 2 250 Sk. 
	Nemocenské poistenie a dôchodkové zabezpečenie sa platí podľa § 15 ods. 7  zákona  NR SR č. 274/1994 Z. z. v znení neskorších predpisov prostredníctvom kapitoly ministerstva práce, sociálnych vecí a rodiny.
            
            K § 7
Navrhovaným ustanovením  tohto  paragrafu  sa  v roku 2003 určuje platenie poistného Národným úradom práce na zdravotné poistenie, nemocenské poistenie a dôchodkové zabezpečenie uchádzačov o zamestnanie poberajúcich hmotné zabezpečenie  odlišne od sadzieb platených štátom. Obdobne ako v prípade platieb štátu podmienkou je prijatie novelizácie zákona o sociálnom poistení ako uvádzame v odôvodnení k § 6. 

     K § 8
	V navrhovanom ustanovení sa deklaruje potreba prefinancovania štátneho dlhu splatného v roku 2003, t. j. nevyhnutná úhrada záväzkov vnútorného a zahraničného dlhu, predstavujúca splatné čiastky istín štátneho dlhu v roku 2003 vo výške 145 664 mil. Sk.
	Zároveň sa vláda oprávňuje, aby v roku 2003 mohla v súlade s príslušnými zákonnými úpravami rozhodnúť o vydaní štátnych cenných papierov a o použití štátnych finančných aktív a to na krytie splátok istín štátneho dlhu z predchádzajúcich rokov splatných v roku 2003 a o vydaní štátnych dlhopisov na účely financovania výstavby diaľnic a rýchlostných ciest, na účely finančného krytia výdavkov súvisiacich so splatením výnosov zo štátnych dlhopisov vydaných na účely reštrukturalizácie vybraných bánk do sumy nekrytej úverom od Svetovej banky a na účely krytia záväzkov vyplývajúcich zo záruky vlády poskytnutej na účely reštrukturalizácie úverového portfólia vybraných bánk v prípade, že na krytie nemožno použiť finančné prostriedky z úveru od Svetovej banky.
	Zároveň sa vláda splnomocňuje, aby mohla v roku 2003 prevziať úvery od Európskej investičnej banky na účely financovania výstavby diaľnic a rýchlostných ciest a úvery neprevzaté vládou v roku 2002 podľa zákona o štátnom rozpočte na rok 2002.  
	Odsek 4 sa navrhuje  z  dôvodu, že súčasná dikcia ustanovenia § 49a zákona o rozpočtových pravidlách umožňuje financovanie schodku štátneho rozpočtu iba vydávaním štátnych pokladničných poukážok. Aby bolo možné čerpať úvery, ktoré boli podpísané v minulosti a neboli čerpané,  resp. dočerpané v roku ich podpísania, umožňuje sa použitie týchto prostriedkov na finančné krytie výdavkov súvisiacich s potrebami štátneho rozpočtu na rozvojové potreby kultúry, na projekt riadenia sociálnych dávok, na  3., 4. a 5. projekt Slovensko-Európske cesty, na financovanie budovania diaľnic v rámci projektov ISPA, na krytie výnosov zo štátnych dlhopisov vydaných na účely reštrukturalizácie vybraných bánk, na krytie záväzkov vyplývajúcich zo záruky vlády poskytnutej na účely reštrukturalizácie úverového portfólia vybraných bánk, na účely financovania projektu  riadenia verejných financií vrátane preddavku na jeho prípravu v rozpočtovej kapitole Ministerstva financií SR, na účely financovania infraštruktúry pre domovy sociálnych služieb a na projekt základných škôl pre rómske deti v Sečovciach a Košiciach.
	Navrhovaným znením odseku 5 sa vymedzujú možné nástroje na financovanie priebežného schodku štátneho rozpočtu v priebehu roka 2003, t. j. zdroje na krytie nesúladu medzi príjmami a výdavkami štátneho rozpočtu.

K § 9
Zákony upravujúce postavenie štátnych zamestnancov a príslušníkov Hasičského a záchranného zboru vo svojich ustanoveniach určujú postup stanovenia  a  termín účinnosti zvýšenia stupníc platových taríf na príslušný rok. Pre rok 2003 sa uvažuje so zvýšením stupníc platových taríf dotknutých  zamestnancov o 5 % od 1. júla 2003.
Za zamestnancov verejnej služby sú výdavky súvisiace s podmienkami zamestnania podľa uzavretej Kolektívnej dohody na rok 2003 súčasťou návrhu štátneho rozpočtu na rok 2003.
Na základe novelizovaných zákonov, podľa ktorých zákon o štátnom rozpočte stanovuje výšku a termín zvýšenis platov zamestnancov v danom roku sa v roku 2003 navrhuje zvýšenie funkčných platov príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky, Železničnej polície, Národného bezpečnostného úradu, colníkov a ústavných činiteľov podľa osobitných zákonov o 5 % od 1. júla 2003. Vzhľadom na to, že priemerný plat sudcu sa odvíja od platu poslanca, aplikácia zvýšenia o 5 % od 1. júla 2003 bude realizovaná aj pre túto skupinu zamestnancov. Uvedené sa týka aj prokurátorov, ktorých plat sa odvíja od platu sudcu.
Vzhľadom na aplikáciu nového systému odmeňovania u profesionálnych vojakov od 1.9.2002 sa v roku 2003 neuvažuje so zvýšením funkčných platov. V súlade s osobitným zákonom sa ustanovuje v roku 2003 percentuálny podiel na výpočet výšky ďalšieho služobného príjmu vo výške 100 %.

K § 10
 	Pri prechode kompetencií zo štátnej správy na obce a vyššie územné celky sa zachováva v roku 2003 spôsob finančného krytia prechodu kompetencií zo štátnej správy na samosprávy na základe vzájomného odsúhlasovania a osobnej zainteresovanosti preberajúceho rovnako ako v roku 2002. 
Podľa navrhovaného ustanovenia príslušné daňové úrady na základe schváleného rozpočtu na rok 2002 vykonajú vyrovnanie výnosov pomerných častí dane z príjmov fyzických osôb zo závislej činnosti a funkčných požitkov, dane z príjmov právnických osôb a cestnej dane plynúcich do obcí do určeného termínu.

	K § 11
	Účinnosť zákona sa navrhuje od 1. januára 2003.